Recolzament unànime de Catarroja cap al poble sahrauí
01 abr. 2022

La junta de portaveus de l'Ajuntament de Catarroja ha acordat  per unanimitat dels cinc grups polítics amb representació en el ple (Compromís, PSPV-PSOE, Partit Popular, Ciutadans i EU-Guanyar) un pronunciament de suport al poble sahrauí motivada pel gir en les polítiques estatals sobre aquest assumpte. El text ha estat remès a la corporació municipal per part de l'Associació Humanitària de Paiporta APAHU, que coordina l'acolliment de xiquetes i xiquets sahrauís a Catarroja.

La motivació a l'hora de presentar aquesta mostra de suport institucional ve donada pel gir estatal que recentment s’ha donat en aquest tema, reconeixent una autonomia per al Sàhara el que reforça la postura que busca el Marroc per al territori. Aquestes declaracions no representen el consens del Govern d'Espanya ni del poble espanyol entorn de la neutralitat en aquest conflicte i traeixen al propi poble sahrauí, a la societat espanyola i al Govern de coalició, contravenint el dret internacional i abonant l'ambient d'inestabilitat que afecta aquesta zona.

Aquesta situació, remarca el text, només pot ser producte d'un clar xantatge per part del rei del Marroc. Un xantatge que se suma a les contínues descaradures i atacs per part del govern marroquí al govern d'Espanya: la declaració de les aigües canàries com a seues, reiterades reclamacions il·legítimes en matèria de pesca, comercialització i explotació de recursos naturals que no són seus perquè la seua autoritat sobre el territori no està reconeguda, i especialment, la utilització de la migració com a arma.

Sobre la base de l'exposat en el text, l'acord camina cap a que la postura que prenga l'Estat espanyol respecte a aquest conflicte ha de ser després d'un debat en les cambres legislatives on totes les formacions polítiques donen a conéixer el seu parer i postura buscant una solució que ha de respectar al poble sahrauí decidint el seu futur com a poble lliure.